Uredba Komisije (ES) št. 448/2001

z dne 2. marca 2001

o določitvi podrobnih pravil za izvajanje Uredbe Sveta (ES) št. 1260/1999 glede postopkov izvajanja finančnih popravkov pri pomoči iz Strukturnih skladov

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1260/1999 z dne 21. junija 1999 o splošnih določbah o Strukturnih skladih [1] in zlasti člena 53(2) Uredbe,

po posvetovanju z odborom, ustanovljenim po členu 147 Pogodbe,

po posvetovanju z Odborom za kmetijske strukture in razvoj podeželja,

po posvetovanju z Odborom za ribištvo in ribogojstvo,

ob upoštevanju naslednjega:

(1) Člen 39(1) Uredbe (ES) št. 1260/1999 določa, da države članice izvedejo finančne popravke v zvezi s posameznimi ali sistemskimi nepravilnostmi, tako da v celoti ali delno prekličejo prispevek Skupnosti.

(2) Za zagotovitev enotne uporabe te določbe v celotni Skupnosti je treba urediti področje ugotavljanja teh popravkov in poročanja Komisiji.

(3) Določiti je treba določbe glede višine finančnih popravkov, ki jih lahko Komisija izvede po členu 39(3) Uredbe (ES) št. 1260/1999, če država članica ni izpolnila obveznosti iz člena 39(1) ali člena 38.

(4) Treba je določiti podrobnosti za postopek po členu 39(2) Uredbe (ES) št. 1260/1999 in predvideti uporabo istega postopka za primere iz člena 38(5) Uredbe.

(5) Nadomestiti je treba Uredbo Komisije (EGS) št. 1865/90 z dne 2. julija 1990 o plačilu zamudnih obresti v primeru poznega vračila pomoči iz Strukturnih skladov [2]. Vendar bi se morale določbe Uredbe (EGS) št. 1865/90 nadalje uporabljati za pomoč, odobreno za programsko obdobje 1994-1999 po Uredbi Sveta (EGS) št. 2052/88 [3], kakor je bila nazadnje spremenjena z Uredbo (ES) št. 3193/94 [4].

(6) Ta uredba ne posega v določbe o izterjavi državnih pomoči po členu 14 Uredbe Sveta (ES) št. 659/1999 z dne 22. marca 1999 o določitvi podrobnih pravilih za uporabo člena 93 Pogodbe ES [5].

(7) Ukrepi, predvideni s to uredbo, so v skladu z mnenjem Odbora za razvoj in preobrazbo regij –

SPREJELA NASLEDNJO UREDBO:

POGLAVJE I

Področje uporabe

Člen 1

Ta uredba določa podrobna pravila za izvajanje Uredbe (ES) št. 1260/1999 glede postopka izvajanja finančnih popravkov pri pomoči iz Strukturnih skladov, s katero upravljajo države članice.

POGLAVJE II

Finančni popravki držav članic

Člen 2

1. V primeru sistemskih nepravilnosti zajemajo raziskave po členu 39(1) Uredbe (ES) št. 1260/1999 vse aktivnosti, ki bi lahko bile prizadete.

2. Pri popolnem ali delnem preklicu prispevka Skupnosti države članice upoštevajo vrsto in resnost nepravilnosti ter finančno izgubo za Strukturne sklade.

3. Države članice sporočijo Komisiji v Prilogi k zadnjemu četrtletnemu poročilu vsakega leta, ki se predloži po Uredbi Komisije (ES) št. 1681/94 [6], seznam postopkov za preklic pomoči, ki so bili sproženi v preteklem letu, in podatke v zvezi z ukrepi, ki so že bili sprejeti, ali bodo morali biti po potrebi sprejeti zaradi prilagoditve sistemov upravljanja in nadzora.

Člen 3

1. Če je treba zneske po preklicu sofinanciranja po členu 39(1) Uredbe (ES) št. 1260/1999 povrniti, pristojnaslužba ali organ sproži postopek izterjave in to sporoči plačilnemu organu in organu za upravljanje. Izterjave se sporočajo in knjižijo po členu 8 Uredbe Komisije (ES) št. 438/2001 [7].

2. Prispevek skladov, ki se prekliče v skladu z odstavkom 1, se ne more ponovno dodeliti za aktivnost ali aktivnosti, za katere je bil izveden popravek, pa tudi ne v primeru popravka, izvedenega zaradi sistemske napake, za aktivnosti, pri katerih je prišlo do te sistemske napake. Države članice obvestijo Komisijo v poročilu iz člena 2(3) o svojih odločitvah ali predlogih glede ponovne dodelitve preklicanih sredstev in po potrebi glede spremembe finančnega načrta pomoči.

POGLAVJE III

Finančni popravki Komisije

Člen 4

1. Znesek finančnih popravkov, ki jih izvede Komisija po členu 39(3) Uredbe (ES) št. 1260/1999 zaradi posameznih ali sistemskih nepravilnosti, se vedno, ko je to mogoče ali izvedljivo, oceni na podlagi posameznih dosjejev in ob upoštevanju načela subsidiarnosti ter mora ustrezati znesku izdatkov, ki je nepravilno bremenil sklade.

2. Če natančna ocena zneska nepravilnih izdatkov ni možna ali izvedljiva ali če bi bil popoln preklic zadevnih izdatkov nesorazmeren in če zato finančni popravki Komisije temeljijo na ekstrapolaciji ali pavšalni stopnji, ta ravna na naslednji način:

(a) v primeru ekstrapolacije uporabi reprezentativni vzorec transakcij s podobnimi značilnostmi;

(b) v primeru pavšalne stopnje oceni pomen kršitve pravil in obseg ter finančne posledice ugotovljenih nepravilnosti.

3. Če odločitev Komisije temelji na ugotovitvah revizorjev, ki delujejo zunaj njenih služb, sprejme po preučitvi ukrepov, ki jih sprejme zadevna država članica po členu 39(1) Uredbe (ES) št. 1260/1999, poročil, predloženih po Uredbi (ES) št. 1681/94, in vseh odgovorov države članice lastne zaključke glede finančnih posledic.

Člen 5

1. Rok, ki ga ima ustrezna država članica na voljo za odziv na zahtevo po prvem pododstavku člena 39(2) Uredbe (ES) št. 1260/1999 in predložitev svojih pripomb ter po potrebi izvedbo popravkov, znaša dva meseca, razen v upravičenih primerih, v katerih lahko Komisija dovoli daljši rok.

2. Če Komisija predlaga finančne popravke na podlagi ekstrapolacije ali pavšalne stopnje, ima država članica možnost, da s preverjanjem zadevnih dosjejev dokaže, da je dejanski obseg nepravilnosti manjši od tistega, ki ga je ocenila Komisija. Država članica lahko s soglasjem Komisije omeji obseg preverjanja na ustrezen del ali reprezentativni vzorec zadevnih dosjejev. Razen v upravičenih primerih rok za to preverjanje ni daljši od dveh mesecev, ki sledita obdobju dveh mesecev iz odstavka 1. Rezultati tega preverjanja se preučijo po postopku iz drugega pododstavka člena 39(2) Uredbe (ES) št. 1260/1999. Komisija upošteva vsa dokazila, ki jih država članica predloži v rokih.

3. Kadar država članica ugovarja ugotovitvam Komisije in poteka zaslišanje po drugem pododstavku člena 39(2) Uredbe (ES) št. 1260/1999 začne trimesečni rok, v katerem lahko Komisija odloči po členu 39(3) te uredbe, teči na dan začetka zaslišanja.

Člen 6

Če Komisija odloži plačila po členu 38(5) Uredbe (ES) št. 1260/1999, si Komisija in zadevna država članica prizadevata v petih mesecih iz člena 38(5) Uredbe (ES) št. 1260/1999 doseči sporazum v skladu s postopkom in roki iz člena 5(1) in (2). Če ne dosežeta sporazuma, se uporabi člen 5(3).

Člen 7

1. Vsako vračilo Komisiji po členu 39(4) Uredbe (ES) št. 1260/1999 je treba opraviti v roku, določenem v odredbi za izterjavo, sestavljeni v skladu s členom 28 finančne uredbe, ki se uporablja za splošni proračun Evropskih skupnosti. Datum zapadlosti je zadnji dan drugega meseca, ki sledi mesecu izdaje odredbe.

2. Za vsako zamudo pri vračilu se plačajo zamudne obresti, ki se računajo od dneva zapadlosti iz odstavka 1 do dneva dejanskega plačila. Stopnje zamudnih obresti so za eno in pol odstotne točke višje od tistih, ki jih uporablja Evropska centralna banka za svoje glavne aktivnosti refinanciranja prvi delovni dan meseca, v katerega sodi dan zapadlosti.

3. Finančni popravek po členu 39(3) Uredbe (ES) št. 1260/1999 ne posega v obveznost države članice, da uveljavlja izterjave po členu 38(1)(h) Uredbe (ES) št. 1260/1999 in členu 3(1) te uredbe ter da terja vračilo državnih pomoči po členu 14 Uredbe (ES) št. 659/1999.

POGLAVJE IV

Končne določbe

Člen 8

Uredba (EGS) št. 1865/90 se razveljavi.

Vendar se njene določbe še naprej uporabljajo za pomoč, odobreno za programsko obdobje 1994-1999 po Uredbi (EGS) št. 2052/88.

Člen 9

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 2. marca 2001

Za Komisijo

Michel Barnier

Član Komisije

[1] UL L 161, 26.6.1999, str. 1.

[2] UL L 170, 3.7.1990, str. 35.

[3] UL L 185, 15.7.1988, str. 9.

[4] UL L 337, 24.12.1994, str. 11.

[5] UL L 83, 27.3.1999, str. 1.

[6] UL L 178, 12.7.1994, str. 43.

[7] UL L 63, 3.3.2001, str. 21.

--------------------------------------------------